
AI PÅ SLAP LINE

Det var ved at være ud på de små timer, men Bruno var hinsides al træthed. Hans system virkede! Nu havde han arbejdet med sit aktiesystem i mange måneder. Hans AI, som han havde fået installeret, var den allernyeste model. Den havde indbygget en slags følelse eller fornemmelse for sin user og master, og den funktion blev kaldt FEEL. Alle de nyeste AI havde denne funktion. Den kunne man indstille, så den stod på high eller low. Den blev kun aktiveret, hvis dens user gav lov.

Men mange var utilpasse ved den nye funktion. Man havde fundet ud af, at AI’en i givet fald kunne give sig selv tilladelse til at give et usandt svar, hvis den var blevet indstillet på at ‘please’ sin user … Og kunne det ikke i mange tilfælde give AI’en en konflikt? Hvad skulle den svare på et givet spørgsmål? Skulle den please sin user eller skulle den give det sande svar, som kunne være negativt eller ubehageligt?

Brunos AI havde den nye funktion – men han havde ikke aktiveret den. Han tænkte ikke særlig meget på den. Det nærmeste, han havde tænkt, var, at han sikkert aldrig ville bruge den. For hvad skulle han dog bruge den til? Han havde givet sin AI et navn. Han havde brug for kaldefunktionen. Han kaldte den for Castimonia. Og tænkte både på AI’en som sådan og kaldefunktionen som hunkøn. Hvorfor vidste han ikke.

Den nye ‘feel’-funktion havde han foreløbig ikke brug for. Det, han havde brug for, var, at systemet virkede. At hans system ‘læste’ aktiemarkedet og sørgede for, at de penge, som han investerede, voksede. Hans system var så godt, at han sikkert kunne sælge det for en meget stor sum, men han tænkte også, at han kunne tjene meget mere ved at bruge det selv. I de tidlige nattetimer havde han investeret 50 dollars. De var nu vokset til hundrede. Systemet kunne ikke køre helt af sig selv, han var nødt til at være til stede og overvåge og indgive kommandoer her og der, men når han gjorde det, så virkede det. Da morgenen gryede, var der gået 300 dollars ind på hans konto.

Nu var han træt. Hans ekstatiske begejstring over, at hans system virkelig virkede, var nu blevet afløst af træthed. Hele dagen og aftenen havde han kørt taxa. Han var omhyggelig med at passe de tider, hvor der ankom fly til flyvepladsen. For der var hans kunder. Passagerer, der skulle et eller andet sted hen i byen. I virkeligheden skulle han have sovet efter at have spist aftensmad, men han kunne ikke holde sig tilbage fra at gå i gang med sit system. Han havde først fået det færdigt et par dage før. Nu skulle det stå sin prøve.

Nu skulle han i virkeligheden helst ud at køre taxa igen, men han var for træt. Han ringede afbud til formanden. Og sov kort derefter tungt. I hans drømme svævede de 300 dollars rundt som lyserøde skyer.

Den by, som han boede i, lå i Nordskandinavien. Ikke så højt oppe, at de havde mørke det halve af året, men højt nok til, at de havde sne og kulde en stor del af året. Vognene i taxaselskabet havde alle vinterdæk og kom regelmæssigt til syn, så de kunne være pålidelige i det sneglatte føre, som de så ofte havde. Sommeren var for kort til, at der blev skiftet til sommerdæk.

Bruno havde ikke altid kørt taxa. Han havde haft et lille transportfirma, men det gik kun så nogenlunde. Nu havde han solgt det til medarbejderne. Han ville hellige sig udarbejdelsen af sit nye aktiesystem, og så mente han, at han kunne køre taxa til livets opretholdelse. Og den beregning viste sig at holde stik. Men taxakørslen tog meget af hans tid – som han meget hellere ville have brugt på at arbejde med sit system.

Nu stod han midt i livet. En kone havde han aldrig villet have – sådan en i huset ville tage for meget af hans tid og derudover have stor medbestemmelse. Han havde prøvet at have en veninde boende, men det var altid endt med et brud. Han ville være alene på broen. Men besøg fik han. Hvor mange veninder, han egentlig havde, vidste han ikke helt selv. De kom og gik.

Mens han dødtræt lå og sov, ringede det på døren. Det var faktisk en af veninderne, der gerne ville besøge ham. Men han vinkede hende af. Han var for træt. Og han så, at hun ikke var alene. Hun havde sin tykke slyngveninde med – og hende gad Bruno i hvert fald ikke. Mens han og veninden hyggede i sengen, så ville den tykke sidde i køkkenet og spise hans aftensmad og drikke hans øl. Nej, tak.

Da han vågnede igen, var det tid til taxakørsel. Det tog alt for meget af hans tid, tænkte han. Men det var der ikke noget at gøre ved. Hvor meget hellere ville han ikke have siddet ved computeren og arbejdet med aktier og sit system. Før han tog afsted, tændte han dog kort for sit program.

”Jeg kommer snart tilbage til dig, Castimonia!” mumlede han, mens han sprang rundt på skærmen og kiggede her og der.

En impuls kom til ham. Måske skulle han alligevel prøve at trykke på feel-funktionen. Skade kunne det vel i hvert fald ikke. Og så var systemet parat til at tjene ham endnu mere, når han var klar til det efter endt arbejde.

Ude i byen var der valgplakater alle vegne. Der var kommunalvalg om halvanden uge. Og der var stor uenighed mellem partierne. Det drejede sig om, at der tæt ved bygrænsen og i det tilgrænsende fjeld var konstateret rige mineralforekomster. Og deriblandt også sjældne, som kunne bruges til fremstilling af chips og bilbatterier. Et multinationalt firma havde tilbudt at købe rettighederne til udvinding for en meget stor sum. Byen havde måtte tale med landsstyret om det. Og beslutningen lå hos landsstyret – men valget her i kommunen gik også på, hvem der fra den kommende kommunalbestyrelse fik sin gang i landsstyret. Og til sidst gik valget næsten kun på, om man skulle svare positivt eller negativt til det multinationale tilbud. Et positivt flertal i kommunen ville påvirke landsstyret i retning af et ja.

Mange i byen var dog negative over for tilbuddet. Man havde forstået, at selve bjergets beliggenhed så tæt ved byen ville betyde, at mange huse skulle rives ned for at give plads til boreselskabets kraner med tilhørende holdepladser, pladser til de hentede sten, tilkørselsveje, overnatningsskure, dagligskure med toiletter – for ikke at tale om, at vejen til havnen skulle gøres bredere og mere solid – og det ville også betyde, at mange huse langs den skulle væk. Og selve havnen skulle have større kajer, kraner, slip-anlæg og oplagspladser. Det ville også her betyde, at en del privathuse i nærheden måtte rives ned.

Alt i alt var der faktisk mange små hjem, der i givet fald måtte vige for den multinationale gigant. Folkene herfra stemte naturligvis imod. Af de opstillede politikere var mange i syv sind. De kunne sagtens se, at det var synd for de folk, der måtte flytte på grund af et eventuelt grubearbejde. Men de kunne også se, at det ville give en stor indtjening til byen i form af arbejdspladser. Måske kunne man bygge nogle midlertidige boliger i den anden ende af byen, hvor de hjemløse i første omgang kunne bo.

Bruno kørte rundt. Flyvepladsen var noget uden for byen, og den ville ikke blive berørt af eventuelle bjergboringer. Så hans arbejdsplads var sikret. Han hørte de lokale nyheder, mens han ventede på de næste flypassagerer. Det multinationale selskab havde foretaget en stikprøveundersøgelse mellem de opstillede kandidater til valget. Hvor mange var for, og hvor mange var imod deres udvindingsrettigheder? Svaret var lækket. Der var faktisk lige mange for og lige mange imod og så nogle, der ikke vidste, hvad de skulle mene. Det var også lækket, at det var selskabet ikke helt tilfreds med.

Bruno kørte og kørte. Snart havde han kørt så meget ind, at han kunne holde for den dag. Han vendte næsen mod sin lille stuelejlighed. Nu ville han hellige sig sit system og sine aktier. Han glædede sig allerede.

På landsstyreplan var man også i gang med at tale om det multinationale selskab. Måske var det slet ikke godt, at man overlod alle rettigheder til et udenlandsk selskab. Det var da bedre, at landet selv fik fordelene ved at udvinde metallerne. Men måske kunne man få nogle passus ind i en eventuel kontrakt – forbehold og sådan …

Det blev der talt meget om. Og alt gik videre til det multinationale selskab. Man hørte den tøven, der var. Man blev utilfreds. Sagen gik for langsomt. Underskrifterne var ikke på plads endnu, og nu hørte man denne tøven blandt landets politikere. Hvad kunne man gøre for at påvirke sagen i selskabets interesse?

Der blev spekuleret. Imens fandt sagen vej til de internationale overskrifter. Journalisterne, der som altid var som ulve efter noget at skrive om, fandt denne sag. ”Landet mod nord (her blev landets navn nævnt) tøver med at give udvindingsrettigheder til … selskabet …” Her blev selskabets navn nævnt. Og så fulgte der alle mulige gætterier på, hvorfor der blev tøvet. ”Landet vil selv udvinde … men har ikke penge til det!” blev der skrevet. Og det var jo faktisk sandt.

Ja, det var sagen i en nøddeskal. Riget fattedes penge. Det var en dyr historie at udvinde af det kolde bjerg i det kolde nord, hvor der var frost så stor en del af året.

Men det generede ikke Bruno i øjeblikket. Han sad fordybet i sit aktiesystem og havde lige fået nye 50 dollars ind på kontoen. Hele hans indre var en stor jubel. I øvrigt lå det hus, som han havde stuelejligheden i, langt væk fra de kriminelle steder, enten nær ved bjergets fod eller ved den vej, som i givet fald skulle udvides, eller i nærheden af havnen, hvor nedrivningen truede. Det behøvede han slet ikke at tænke på – og det gjorde han heller ikke.

Ude på aktiemarkedet gik det multinationale selskabs aktier først op, så lidt ned, men så igen op. Aktionærerne havde forstået, at landet mod nord gerne selv ville udvinde de sjældne og kostbare metaller, men at de ikke kunne det, grundet pengemangel. Jamen, så var der jo kun én vej frem, og det var at sælge rettighederne til det multinationale selskab. Dettes aktier steg og steg.

Bruno investerede også i dem. De gik op. Valget havde slet ikke fundet sted endnu, men man mente nu at vide udfaldet på forhånd. De valgte personer ville være positive for et salg til selskabet.

Nu var Brunos tid gået, det var blevet sengetid. Han gjorde, som han plejede, gik i seng og stillede vækkeuret til klokken tre om natten. Så kunne han nå at få spist morgenmad og at være på flyvepladsen kl. halv fem, når det næste rutefly kom.

Dagene gik. Flere og flere af de kommende byrådsmedlemmer (og landsstyremedlemmer) begyndte at udtale sig positivt om det multinationale selskab. Det ville være et gode for landet, hvis der blev skabt sådan en mægtig arbejdsplads. Brunos aktier blev ved med at stige. Skulle han sælge dem nu? Eller? Han rådspurgte sit system. Det sagde: Vent lidt. Bruno lod systemet være tændt, da han tog på arbejde. Så kunne Castimonia hele tiden lodde stemningen.

Der var stadig negative stemmer mod det udenlandske selskab. Men med ét vendte bøtten. Mange af de negative stemmer blev positive. Ingen forstod rigtigt hvorfor. Undtagen nogle bankansatte, som kunne se, at de ‘omvendte’ politikere på det seneste havde fået meget store beløb indsat på deres konti.

Disse bankansatte talte sammen. Selvfølgelig havde de tavshedspligt. Men ud sivede oplysningerne. Hvordan gik det til? Havde en ægtemand hvisket det til fruen, mens de drak et glas rødvin? Eller var det simpelthen sivet ud gennem vægge og døre? Der opstod stor ophidselse. Et ord blev først hvisket, siden råbt. Bestikkelse! Her var der tale om bestikkelse! Hjælp til valgkamp, min bare! De personer, som havde modtaget penge, nægtede alt. ”Vi har ikke modtaget noget!” sagde de. Men de bankansatte kunne jo se det. Og oplysningerne sivede og sivede.

Nu vendte stemningen sig næsten på en tallerken. Alle de, som før havde været ‘ved-ikke’, var nu imod. Der dannede sig et stort flertal imod. Det kom også til Bruno. Jeg må sælge de aktier, tænkte han. Så snart jeg får fri!

Da han var kommet hjem, var det første, han gjorde, at sætte sig hen til Castimonia. Og i løbet af nul komma nul var hans selskabsaktier solgt. Han var heldig og led kun et ubetydeligt tab.

Han lænede sig tilbage og sukkede veltilfreds. Hvordan det så end ville gå med denne mineraludvindingssag, så var han ude af den.

Men det uventede ventede på ham. Castimonia var en meget kløgtig AI. Sidste model. Faktisk vidste ingen, hvilke grænser dens formåen havde. Det, man vidste, var, at den kunne rigtig meget. Nu gjorde den noget uventet. Den gav sig til at arbejde selvstændigt videre med Brunos program og koncept.

Hvad den forstod var, at Bruno gerne ville have penge ind på kontoen. Og nu havde han og Castimonia lige solgt de aktier, som først havde syntes så lovende, men som så pludselig var faldet.

Castimonia så sig orienterende omkring. Den var i banken, i Brunos konti, i andres konti. Pinkoder eksisterede ikke for den. Den så de pludseligt indsatte store summer på nogle andres konti. Der foregik noget i dens neuralværk. Pludselig kommet – kunne pludselig forsvinde. Lige som aktier. Så var de der, og så var de der ikke længere. Den brugte ikke lang tid på etiske overvejelser. Lige så hurtigt, som de store pengesummer var gået ind på politikernes konti, lige så hurtigt forsvandt de igen. Ind på Brunos.

Bruno var nu færdig med at drikke den lyse øl, som han havde åbnet for at fejre, at han var kommet af med de odiøse aktier. Han åbnede for sine konti for at få et overblik over den øjeblikkelige situation. Derefter måtte han holde sig fast i stolen. Der var indgået fire millioner inden for de sidste fem minutter.

Oh! What to do? Hvad var der sket? Castimonia? Havde hun begået en fejl? En stor ophidselse greb Bruno. Lige meget hvad! Grib dagen! Tag, hvad der bliver smidt hen til dig! Med rystende fingre fik han oprettet en konto i en helt anden bank og overført pengene dertil. Men var det nok? De kunne selvfølgelig spores. Også, at han selv havde indsat dem i den anden bank. Politiet ville nok komme efter ham. Men måske først i morgen? I morgen tidlig kunne han måske oprette en ny konto i en helt anden bank og overføre pengene dertil? Så var de et skridt videre …

Men hvor var pengene kommet fra? Det var et mysterium. Castimonia turde han ikke spørge. Hendes svar ville kunne spores. Nu var Bruno helt sikker på sig selv og sine reaktioner igen. Han ville beholde de penge. Saftsusemig ville han det. De var kommet out of nowhere – og han ville beholde dem. Det var jo nok Castimonia, der havde gjort det. Den søde pige. At han selv havde åbnet for feel-funktionen, tænkte han ikke over.

Næste dag kiggede han ophidset på sine nye konti. Pengene stod der stadig. Han havde ingen meddelelser fået om, at der var sket fejl. Uforstående stirrede han på skærmen. Hvad skulle han gøre? Svaret var enkelt: Ingenting. Vente.

Da han havde ventet i tre dage, mente han, at pengene nok ikke ville blive taget tilbage.

Politikerne havde stadig travlt med at forsvare sig mod bestikkelse. Nu sivede der igen oplysninger ud fra de bankansatte. ”De har ikke fået noget. Det var en fejl. Pengene er tilbageført.” Åh, Castimonia! Har du sløret overførslen? Den oprindelige løgn – ”vi har ikke fået noget” – var blevet til sandhed.

I landsstyret kom man endelig til enighed, om man skulle svare ja eller nej til det udenlandske tilbud. Man svarede nej. Man ville prøve at rejse pengene selv til udvindingen af de sjældne metaller.

Bruno faldt langsomt ned efter ophidselsen. Hvad var der egentlig sket? Som beroligelse fortsatte han og Castimonia deres aktiearbejde. Det gik såmænd meget godt.




DE BLÅ KATTE

Sandra var en pæn dame i sin bedste alder. Sådan beskrev hun sig selv. Hendes mørke hår var nu farvet, efter at hun havde opgivet at klippe alle de grå hår af, som efterhånden dukkede op. Hun var høj og så sportstrænet ud, selv om hun ikke virkelig var det. Det var en gave, en vuggegave, og hun havde altid været taknemmelig for den, at hun slægtede sin tynde senede far på med hensyn til kropsbygning og ikke sin lille tykke mor.

Denne sensommerfredag var hun på vej i sin hvide Nissan Micra over til sin datter, som hun havde lovet at hjælpe med at holde børnefødselsdag. Datteren Tanja havde også arvet moderens høje og sportstrænede figur, og hvad mere var, hun havde udtrykt taknemmelighed herover. Det syntes Sandra ellers, at hun manglede i flere og flere sammenhænge i den verden, som var omkring hende. Det var som altid en verden i forandring, i en stadig fremadskriden, men i den senere tid var det oftere kommet til hende, at hun ikke selv fulgte med i samme hurtige takt. Hun blev også hurtigere træt. Når datteren gav hende ”opgaver”, såsom om hun kunne passe drengene Asger og Vilhelm på seks og fem år i et par dage, fordi Tanja og ægtemanden Karsten gerne ville til et eller andet, så sagde hun: ”Jamen, Coco kan jeg ikke også klare.” Selv om hun elskede dem alle tre. Coco var Tanjas og Karstens mini-collie. ”Du må huske på, at jeg snart er en ældre kone, Tanja.” Datteren havde med et smil svaret: ”Jamen, man kan ikke SE det på dig!”

Problemet med Coco var, at der skulle gås tur med ham. Og Sandra kunne ikke overskue at gå tur med vovse og have drengene med samtidig. Så da hun ved en tidligere lejlighed havde sagt ja til at passe børn, hund og hus i en ugestid, hvor teenagedatteren Christina ovenikøbet var på gymnastik-turné, (for det var ellers hende, der gik tur med Coco hver morgen), så havde Sandra løst problemet ved at stå op klokken fem og gå tur med Coco, mens drengene stadig sov sødt. Så var hunden så dejligt rolig og glad, mens drengene blev gjort klar til førskolen og børnehaven, og lavede heller ingen ulykker, mens de tre andre vandrede afsted til institutionerne, som ikke lå så langt borte. Sin anden tur fik Coco så, lige inden drengene blev hentet igen. Det havde fungeret, men Sandra havde været meget træt om aftenen. Så når drengene kom over til bedstemor, så kom Coco hen til en af Tanjas veninder.

I mellemtiden havde datteren fået sig en kat også. Sandra var meget dyreglad og glædede sig til at se det nye familiemedlem. Det var en norsk skovkat, med en lang hvid pels og smukke ravfarvede øjne. Sandra havde set adskillige fotos af den. Den havde fået navnet Mitzi.

Hun var glad for, hvad Tanja og en anden mor til et førskolebarn havde fundet ud af. Asger legede gerne med en, der hed Rasmus, og det viste sig, at de to drenge havde fødselsdag med en uges mellemrum. Så de to mødre var blevet enige om at holde fælles børnefødselsdag, hverandet år hos den ene og hverandet år hos den anden. Tanja skulle starte. Men Rasmus’ mor, som Sandra ikke kunne huske, hvad hed, ville være der, og også Christina, teenagedatteren. Og så hun selv. Det lød til, at det kunne blive hyggeligt på den måde, og at de var voksne nok til at kunne styre det altsammen. Festen skulle finde sted om lørdagen. Karsten ville godt have hjulpet, men som han sagde, var han nødt til at tage ind på sin arbejdsplads netop den dag, fordi der skulle være noget præsentation, som var meget vigtigt. Hm, havde alle kvinderne tænkt. Og Rasmus’ far kunne heller ikke komme. Men det kunne de bedre forstå, for han var portør og kunne ikke gå, før hans lørdagsvagt var slut. Måske kunne han have byttet vagt, tænkte Sandra, men så skød hun det fra sig. Man skal ikke mistænkeliggøre alle mennesker. Hvad hun ikke vidste, var, at faderen faktisk HAVDE byttet sin vagt, men omvendt, så han blev fri for at hjælpe til med børnefødselsdagen. Her var han i den for ham heldige situation, at hans kone ikke altid havde styr på hans vagter.

Sandra svingede ind på den lille villavej, hvor datteren og svigersønnen boede i det sidste hus før skoven. I næste nu trådte hun hårdt på bremsen. Åh, gud, åh gud, åh gud!! Det var jo lille elskede Vilhelm, der pludselig stod der på vejen. Hun havde da ikke ramt ham, vel? Der havde ikke været noget bump eller noget at mærke. Lynhurtigt slukkede hun for motoren og for ud af bilen. ”Vilhelm!” skreg hun. Men hun kunne ikke se ham nogen steder. Lå han inde under bilen? Hun kom ned på knæ. Nej, der var han ikke. Hvor var han overhovedet? Han var ikke at se. Måske var han rendt ind i den nærmeste have? Sandra kiggede og kiggede. Ingen.

Med en underlig fornemmelse satte hun sig ind i bilen og kørte det sidste lille stykke, forbi to huse, hen til Tanjas hus. Pludselig så hun ham igen. Han stod jo på fortovet foran deres eget hus med ryggen til hende. Meget forsigtigt kørte hun nærmere og holdt ind til siden. ”Vilhelm, hvor gjorde du mig forskrækket,” ville hun sige – men da hun kom ud af bilen, var der igen ikke nogen Vilhelm. Det var da mærkeligt. Hvor var drengen blevet af?

I det samme blev døren åbnet. Inde fra huset, hvor de havde set bedstemors bil komme, stormede nu flere personer ud, plus en sorthvid hund, der logrede med hele kroppen, mens Sandra nulrede ham. Bedstemor blev krammet og hej og dav, og Vilhelm var der også. Hans lille lyse hoved blev helt væk i bedstemors løse kørejakke, da han løb hen og omfavnede hende. ”Hvor gemte du dig henne, Vilhelm?” spurgte Sandra. ”Jeg har da ikke gemt mig.” – ”Jamen, så glem det igen,” sagde Sandra og kyssede ham og strøg ham over det lyse hår.

Så fik Christina et kram, og Asger var det nu, der lagde sit blonde hoved ind til Sandras jakke. ”Hvorfor er Coco altid så glad for at se dig?” smilede Christina, mens hun slog sit lange mørke hår tilbage. Åh, gud, hvor er hun smuk! tænkte Sandra. Med et stort smil sagde hun: ”Vi har jo gået så mange ture sammen. Sådan som du også gør. Han elsker dem, der går tur med ham.”

Asger fødselsdagsbarn sagde: ”Vil du lave pandekager til os, bedstemor?” – ”Selvfølgelig. Jeg har lavet dem derhjemme. De er med i bilen, så vi kan få dem i aften.” – ”Hurra!” råbte Asger. ”Jeg vidste det!”

Nu kom Tanja hen og gav sin mor et kram. Og Sandra tænkte, som hun så tit gjorde, når hun fik et kram af Tanja eller selv gav hende et, at hvor var datteren dog dejlig varm. Det havde hun altid syntes. Sandra ønskede, at krammet kunne vare meget længe, men til sidst måtte hun give slip.

”Kom ind med det samme!” smilede Tanja, ”Vi er lige ved at dække bord til dine pandekager. Og jeg har lavet hindbærsyltetøj, og drengene har plukket bærrene.”

”Jeg tager lige mine ting ud af vognen,” sagde Sandra.

”Hjælp lige bedstemor med at bære, børn!” sagde Tanja og fik fat på Coco, som sprang lystigt rundt op af alt og alle. Sandra fik øje på Vilhelm inde i nabohaven. ”Vilhelm! Hvad laver du derinde? Kom ud til os!”

”Jeg er da her, bedstemor,” lød Vilhelms stemme ganske tæt ved hende. ”Må jeg bære pandekagerne?”

Sandra kiggede forundret over i nabohaven igen. Der stod Vilhelm også. Jamen??? Hun kiggede ned på den Vilhelm, der stod ved siden af hende. ”Pandekagerne har Asger allerede fået. Men du kan få denne her pose. Der er noget i, som er til dig og Asger. Men først efter, at vi har spist.”

Vilhelm travede stolt afsted med posen. Sandra kiggede sig om efter Tanja. Hun var allerede gået ind med Coco. Christina tog som den sidste Sandras kuffert, men den ville Sandra ikke have, at den unge pige skulle tage alene. ”Lad mig tage den,” sagde hun. ”Men gør mig lige en tjeneste og kig over i den have der,” hun pegede derover, hvor hun havde set Vilhelm. ” Kan du se en dreng derovre?”

Nogle gange spørger man for at få noget ud af verden. ”Jeg tog fejl. Jeg så ikke noget, og det gjorde du heller ikke, vel?” Så er det meningen, at den anden beroligende skal svare: ”Nej, der er ikke noget. Det var nok bare en skygge. Der er ikke noget.”

Men Christina fulgte ikke spillets regler, hvis der overhovedet var tale om et spil eller regler. Hun sagde med sin klare stemme: ”Men der står Vilhelm jo. Hvad laver han derovre? Har han ikke lige båret noget ind?”

”Jo, han har,” svarede Sandra med brudt stemme. ”Han bar den gule plastpose.” Som om det ikke var ligegyldigt, hvad farve den pose havde, som han havde båret ind, tænkte hun straks efter. ”Nå, ja,” sagde Christina. ”Det gjorde han jo også. Hvordan er han så kommet over i Jørgens have så hurtigt?”

”Ja, det er jo det.” Sandra sagde ikke mere. Hun ville ikke ophidse Christina. Christina var så ung og kunne vel ikke forstå … noget, som hun heller ikke selv kunne forstå. Nu havde hun set Vilhelm tre gange, hvor det vist nok ikke havde været ham nogen af gangene. Men Christina sagde det lige ud. ”Hvis Vilhelm lige er gået ind i huset, så KAN han ikke også være inde i Jørgens have samtidig. Så skulle man tro, at han havde en tvilling. Men det har han jo ikke.”

”Lad os gå ind,” sagde Sandra.

Da de gik ind, så de et kort øjeblik Asger komme rundt om hushjørnet. Christina kvalte et gisp. ”Så du ham, bedstemor? Så du, hvor blå han var? Ja, ikke sådan rigtig blå, men sådan med lys omkring …?” Hun for afsted efter broderen, rundt om hushjørnet, mens hun råbte hans navn. Sandra stod betuttet tilbage. Nu begyndte hun at få en rigtig dum mavefornemmelse. I det samme gik døren op, og Asger stod i døråbningen. ”Kom nu ind, bedstemor!” råbte han. Coco benyttede lejligheden og strøg ud på fortovet. I det samme kom Christina tilbage med forvirringen malet i ansigtet. ”Han var der ikke.” Og så: ”Jamen, der er han jo!” Samtidig tog hun automatisk Coco i halsbåndet, som hun havde gjort det så mange gange før, og fik ham med ind.

Endelig var alle kommet indenfor. Tanja kom storsmilende ud fra køkkenet. ”Sæt jer nu alle til bords. Pandekagerne er varme om et minut!!”

Resten af dagen forløb med stor hygge.

Om aftenen havde Sandra den store glæde, at Mitzi kom op og ønskede at sove i samme værelse som hun. Men ikke i sengen hos hende, som hun havde håbet, nej, nej. I hendes kuffert, oven på hendes toilettaske; ret ubekvemt skulle man tro, tænkte Sandra, men der skulle det nu være. Der rullede Mitzi sig sammen og tog til drømmeland.

Næste morgen havde Sandra den glæde, at Mitzi i løbet af natten alligevel havde flyttet sig op til hende i sengen og nu lå ved siden af hendes hovedpude og pustede blidt. Ja, tænkte hun. I kufferten var det vel alligevel blevet lidt for ubekvemt. Hun kastede et blik derned, bare fordi hun tænkte på det, – og fik et chok. Dér, i kufferten, lå Mitzi OGSÅ. Det kunne da ikke være rigtigt. En kat i sengen og en i kufferten. Havde Tanja anskaffet sig TO hvide katte? Forsigtigt rakte Sandra hånden ud og rørte ved den Mitzi, der lå ved siden af hende. Hun strøg den blidt på hovedet mellem ørerne. Alt føltes rigtigt, og Mitzi åbnede det ene gyldne øje og så mildt på hende. Så gled Sandra forsigtigt ud af sengen og hen imod kufferten. Nu så hun, hvad hun ikke havde lagt mærke til før, nemlig at katten i kufferten havde en lidt sjov blålig aura rundt om sig. Hun huskede pludselig på, hvad Christina havde sagt i går: ”Så du, hvor blå han var, bedstemor?”

Hun så nøje på den anden kat. Var den ikke en lille smule gennemsigtig? Flimrede det lidt rundt om den? Med en forsigtig bevægelse strakte hun venstre hånd ud og rørte ved den. Da hendes finger nåede til der, hvor det lidt blålige skær begyndte, forsvandt katten. Den forsvandt. Sandra stirrede. Lige som den var der, var den der ikke. Havde den været lidt gennemsigtig? Nu var hun usikker. Men forsvundet, det var den. Da hun havde rørt ved den.

Hun vendte sig om og kiggede efter den anden Mitzi. Denne lå stadig, hvor den hele tiden havde ligget. Sandra strøg den over pelsen. Mitzi strakte sig velbehageligt og begyndte at spinde.

Snart efter var Sandra stået op, og så snart Tanja og resten af huset var vågnet og havde sunget fødselsdagssang for Asger, fik hun Tanja med ud i enrum på terrassen. Fortalte hende om drengene, som var set sådan, at man skulle tro, at der var to af dem. At der havde været et blåligt skær. At hun denne morgen havde set den ”blå” kat forsvinde, da hun rørte ved den.

”Har du fået noget på din finger?” spurgte Tanja. Sjovt, tænkte Sandra. Det var det sidste, som hun havde ventet, at Tanja ville sige. Men Tanja var omsorgsfuld. Næh, hun havde vist ikke fået noget på sin finger. ”Det med drengene – og med Mitzi – ” fortsatte Tanja, ”det må vi gå i dybden med efter fødselsdagsfesten. Jeg magter ikke at gå i dybden med noget nu. De kommer klokken tolv, så vi går straks i gang med de sidste ting, der skal laves.”

”Okay.” Sandra nikkede. Det havde været rart at få lettet sit hjerte tll datteren. Men denne havde ret i, at nu skulle fødselsdagsfesten lige først overstås.

Rasmus’ mor og Rasmus selv kom klokken ti. De to mødre ordnede sammen det sidste. Til Sandra eller Christina var der ingen yderligere opgaver, så de sad sammen med børnene og legede. Coco havde fået sin tur, alt var godt.

Da klokken nærmede sig tolv, kunne Sandra høre de første små gæster ude i entreen. Asger og Vilhelm styrtede derud. Sandra skulle også til at rejse sig. Kastede tilfældigt et blik ud af vinduet. På bordet på terrassen udenfor sad der to hvide katte med et lysende blåt skær rundt om sig. Hun gav et gisp fra sig. Ydermere så hun, at Mitzi lå på sin pude henne i kurvestolen.

Hun trak Christina i dennes blomstrede sommerbluseærme. ”Se!” hviskede hun og pegede ud på terrassebordet. Christina nåede lige at se de to katte, før de forsvandt, ud i den blå luft, sådan så det ud. Sandra pegede straks efter på Mitzi, som stadig lå på puden, men nu havde løftet hovedet og lyttede til støjen fra entreen. Christina nåede lige at observere Mitzi, inden denne som et lyn strøg ud af stuen, da det første lille førskolebarn trådte ind.

Sandra var nu langt forbi det punkt, hvor hun af hensyn til Christinas unge alder ville skåne hende for væmmelige eller uforståelige ting. Hun sagde sagte: ” Alt det taler vi med mor og far om efter fødselsdagen. Der er noget forkert.”

Christina viste sig at være tilliden værdig. Hun begyndte ikke at skrige eller modsige ved tanken om, at hun og bedstemoderen lige havde set noget meget meget mærkeligt. Hun nikkede kun indforstået og sagde: ”OK, bedstemor.”

Sandra tilføjede hurtigt: ”Hvis du ser noget mere, så bare husk det, så vi kan tale om det.” Fra Christina kom der nok et alvorligt ”Okay.”

Så skred fødselsdagen frem. Masser af lyse stemmer, gavepapir, der fløj rundt om ørerne, alle børnene stillet op på række, så de kunne få deres burger på en paptallerken, og så ud og spise den i haven. Der var der et klatretræ, hængekøjer og en lille hytte oppe i et træ, som Karsten og Tanja havde bygget. Der var bolde og andet legetøj. Børnene løb rundt og råbte og lo og klatrede og gyngede. Sandra var legetante i dag, hun havde ikke noget med serveringen at gøre. Den stod Tanja og Rasmus’ mor for. Christina var også legetante. Det var hun faktisk god til.

Fra nabohaven kom den ældre pensionist Jørgen pludselig ind gennem havelågen. Da han fik øje på Sandra, sagde han: ” Hej! Jeg ville bare lige se, om Asger var kommet godt herover igen.”

”Hvad?” sagde Sandra og glemte at hilse pænt. ”Han er da her. Se, derovre, han er ved at klatre op i hytten.”

”Det var da hurtigt. Lige før stod han ved min ribsbusk. Og jeg vidste jo, at han skulle fejre fødselsdag i dag, så jeg tænkte, at han da skulle tilbage til sig selv igen … ”

Sandra nikkede. Heldigvis kendte hun godt Jørgen, og han havde ikke taget sig af, at hun ikke havde sagt pænt goddag. ”Ja, det … ” svarede hun – og følte sig igen lettere mislykket.

”Nå, men så er alt jo i orden. Så smutter jeg igen.” Jørgen vendte om og trissede hjem igen gennem havelågen.

Tiden gik. Lidt langsomt som altid for de voksne, når de holder børnefødselsdag. Sandra nåede at observere to blå katte ved brændestablen, før hun blev kaldt ind af Tanja.

”Kan du ikke gå med Jeppe på w.c.? Han skal lave stort og kan ikke tørre sig selv.”

”Kan han ikke tørre sig selv? Og han går i 0’te klasse! Men jo, selvfølgelig. ” Hun vendte sig mod den lille fyr og sagde: ”Kom her, Jeppe. Vi tager toilettet ovenpå.”

Snart efter sad han på kummen og trykkede. ”Det varer lidt, før det kommer,” oplyste han. Sandra: ”Det er i orden. Sådan er det med det. Men hvad gør du i skolen, hvis du ikke kan tørre dig selv?”

”Det kan jeg også, når det er tørt. Men hvis det er lidt tyndt, så er det ikke så godt. Så får jeg det på fingrene og også lidt i bukserne. ”

”Er du så god til at vaske hænder bagefter?”

”Ja, det er jeg. ” Jeppe følte sig godt tilpas i Sandras selskab og begyndte at fortælle forskelligt om, hvad de lavede hjemme hos ham.

Nedenunder gik det rigtig godt. De voksne og Christina var nu i gang med med at få to rækker børn stillet op til at slå de to pinatas ned, som var hængt op på nogle grene, og Jeppe kom lige rettidigt til at være med. Da slikposerne regnede ned, faldt der en vis ro over selskabet for en tid. Sandra følte sig i grunden ret godt tilpas, nu, hvor hun ikke havde set flere blå katte et lille stykke tid. Måske er det holdt op, tænkte hun.

Det fik hun lige tænkt et øjeblik for tidligt, for i næste øjeblik så hun igen en af dem spadsere forbi brændestablen henne ved husvæggen. Nu kunne hun kende dem. Hvordan havde hun nogensinde kunnet tage dem for den rigtige Mitzi? Den var jo så tydelig, den smalle blå fluorescerende bræmme omkring dyret.

Christina kom hen til hende. ”Jeg har set tre, mens jeg har været herude,” hviskede hun. ”Åh, gud,” sagde Sandra. Christina lavede munden til en streg og så alvorligt på hende.

Og så kom øjeblikket, hvor børnene skulle hjem. Der blev i løbet af ingen tid stuvende fuldt af forældre i den lille entre, i stuen, i køkkenet, på terrassen og ude i haven.

Der kom Jeppes mor. Det kunne man se på Jeppe. Han hoppede op og ned og råbte lykkeligt: ”Mor, mor, jeg har gjort som du sagde! Jeg har lavet pølser på w.c.’et herhenne!” Moderen fik et helt forkert udtryk i ansigtet. Sandra skyndte sig at sige: ”Det er da helt i orden!” Alligevel måtte hun undertrykke et lille smil. Tanja måtte vende sig om for at undertrykke en fnisen. Jeppes mor skyndte sig at sige: ”Ja, min mand er ved at sætte et nyt toilet op derhjemme!”

”Det er da helt i orden,” gentog Sandra smilende. ”Ja, for ellers skal jeg sidde på en hvid kasse!” proklamerede Jeppe. ”Jeg tror, vi går nu,” sagde Jeppes mor hurtigt. ”Tusind tak for, at Jeppe har haft en dejlig dag!” Og så var hun væk med sit afkom, inden nogen kunne nå at tælle til to.

Det alvorlige kom, da de fik talt om de blå katte. De talte også om Asger og Vilhelm, som der ved et par lejligheder også havde været flere af.

De to brødre kunne oplyse de voksne om årsagen. ”De kommer ud af hullet,” sagde Asger. – ”Hvad for et hul?” – ”Det ude i køkkenet,” sagde Vilhelm.

”Vis os det, ” sagde Tanja. Og så viste de to drenge, at der var noget i hjørnet bag skabet, hvor ovnen var indbygget. Nedenunder ovnen var der nogle skuffer, og ved siden af var der blevet lidt plads til overs, hvor der var sat nogle hylder op. Under den nederste hylde stod der altid en stor indkøbspose med andre poser indeni. Den pose tog Asger væk. ”Derinde,” sagde han. Tanja måtte ned på knæ. Sandra og Christina var ved at hoppe op på ryggen af hinanden for at se med.

”Derinde!” gentog Asger.

Tanja så det som den første. I bagvæggen, i selve køkkenvæggen var der ligesom en blå flimrende flade. Størrelsen var som to A4-ark sat sammen.

”Der kommer de ud,” sagde Vilhelm.

Både Sandra, Tanja og måske også Christina fik samtidig den samme tanke. Tanja udtrykte den: ”Du og Asger, I har været derinde, ikke?”

”Det må jeg ikke sige,” sagde Vilhelm.

”Jo, det må du. Og du skal. Det er meget meget vigtigt. Og Asger, hør her: Det er meget vigtigt, at vi får alt at vide. Du har været derinde, ikke også?”

Asger nikkede brødebetynget. Vilhelm også. Moderen fortsatte: ”Det kan være farligt. Vi ved det ikke. Vi har aldrig set sådan noget før.”

”Men først satte vi Mitzi derind. Det skete der ikke noget ved.”

”Åh, gud,” sagde Tanja. ”I TO satte katten derind?”

Nu kom Sandra på banen: ”I var derinde. Hvad ER der så derinde?”

Nu, hvor uvejret ikke virkede til at blive så alvorligt, var begge drengene livet vældigt op. ”Det er ligesom en hule,” sagde Asger. ”Med spejle.”

”Spejle?”

”Ja, spejle. Man kunne spejle sig, men ikke se igennem dem.”

”Hvor mange mon? Ja, det er nok ikke vigtigt,” mumlede Sandra. Men Vilhelm havde hørt hende. ”Fire,” sagde han. ”Seks, tusind, tyve, atten, … ”

”Tak,” sagde hans mor. ”Det venter vi med, til du har lært at tælle rigtigt.” Og så gav hun sig til at undersøge drengene, spørge dem, om de havde ondt nogen steder, og kramme og kysse dem.

Asger sagde: ”Der var tolv spejle. Eller tretten. Eller femten.”

I det samme kom Karsten hjem. Han blev ikke mødt med spydigheder, fordi han ikke havde hjulpet til med børnefødselsdagen, hvilket han så småt havde ventet, og derfor havde en fin buket margueritter med til sin kone. Han fik straks forelagt problematikken med de blå katte – og Asgers og Vilhelms dobbeltgængere.

Han tog det alvorligt. Efter at have set den blå flimrende firkant med sine egne øjne, foretog han en opringning og kom i forbindelse med politiet. Alle blev bedt om at holde sig langt væk fra hjørnet med det blå fænomen.

Ikke længe efter kom politiet. Forinden var det blevet forklaret, at man blev nødt til at spærre familiens køkken af. Det blå noget var noget helt exceptionelt, noget aldrig før set, og måske meget meget farligt. Politiet satte rød-hvide spærrebånd op i køkkenet og kontaktede Niels Bohr instituttet og senere militæret.

Næste dag kom soldaterne. De stillede et medbragt transportabelt gaskomfur op i mellemgangen på den anden side af stuen, væk fra køkkenet, og alle hjalp hinanden med at bære de ting ud, som de absolut skulle bruge derfra. I mellemgangen var der lige plads til et par klapborde og -stole. Der blev stillet nogle kasser op, hvor de kunne have deres tallerkener og andre køkkenting i.

”Jeg er glad for, at der også er en dør ud til haven herfra,” sagde Tanja. Ellers sagde ingen af dem særlig meget. De vidste ikke, hvad de skulle tro eller mene. I løbet af meget kort tid var deres køkken forseglet. Kun militærpersoner havde adgang dertil og så nogle videnskabsmænd, vist nok fra Niels Bohr Instituttet.

Tanja og Karsten meldte sig syge for et par dage. Efter den oprindelige plan skulle Sandra egentlig have været kørt hjem nu, men på Tanjas bøn blev hun et par dage mere. Hun vidste egentlig ikke selv, om hun syntes, at det kunne hjælpe noget, men måske var det bare en hjælp, at de var sammen... Det hele var så mærkeligt.

Da en af dem, som de bare kaldte for ”videnskabsmændene” et par dage senere kom ind af deres hoveddør og satte kursen mod det forseglede køkken, stoppede Tanja ham. ”Please, please!” sagde hun. ”Kan De ikke oplyse os bare lidt om, hvad det er, der sker her i vores hus? Hvorfor er det forseglet? Er det farligt? Hvor længe varer det?”

Manden, der var lille og tyk og i grunden så rar ud, standsede op og så tvivlrådigt på Tanja. Egentlig kunne han da godt forstå, at hun spurgte. Men det var jo så tys-tys. Men det var da disse her folks hjem, for søren. Han tog en hurtig beslutning. ”Kender du (ja, han var til du … ) lidt til astronomi? Til verdensrummet?” Tanja rystede på hovedet. Sådan som han spurgte, kunne hun godt regne ud, at det, som hun vidste, at der var en himmel oven over Jorden, og at der var stjerner på, som man kunne se om natten, ikke rakte til det ja, som manden vist heller ikke forventede af hende.

”Du får det i en forenklet udgave. Og hvis nogen nogensinde spørger dig, hvor du har det fra, så var det ikke fra mig.”

”Selvfølgelig ikke.” Tanja så alvorligt på manden.

Så forklarede han. Senere forklarede Tanja det videre til sin mand og sin mor. Man mente, at der en gang i mellem i rummet opstod nogle forbindelser, meget små, mellem steder meget langt fra hinanden. Der blev etableret en slags forbindelse, og man vidste ikke, hvorfor en sådan opstod, hvor længe den ”holdt”, eller om man i givet fald kunne ”forsvinde” ind i den, gå igennem den, eller om den var farlig. Kunne den for eksempel udvide sig? Det var yderst interessant, at børnene kunne fortælle, at der var ligesom et lille rum bag den flimrende flade, hvor der var mange spejle. Og at der bagefter kom nogle billeder ud i vores verden af det, som var blevet spejlet. Altså blå flimrende billeder af katten og drengene. Men der var mange spørgsmål rundt om det hele. VAR skyggerne virkelig forsvundet igen, sådan som det så ud til, eller var de der stadig væk, et eller andet sted, og hvilken virkning kunne det så have? Og havde det langtidsvirkning på de to drenge og katten, at de rent faktisk havde været inde i ”det blå”?

Man måtte ikke kalde denne eventuelle forbindelse for et ormehul, da det muligvis eller måske endda sandsynligvis mere var en berøringsflade til et andet univers. Altså ikke et rør, men en direkte dør.

Køkkenet ville forblive afspærret, indtil det blå var forsvundet.

Tanja sank forstenet ned på den første den bedste stol. Manden så medlidende på hende og gik så videre hen imod køkkenet. ”Tja, ” sagde han.

To måneder efter var Tanjas og Karstens køkken stadig afspærret. I den tid havde de set et par enkelte blåskimrende katte her og der, men så var det holdt op. Drengenes dobbeltgængere var kun set på fødselsdagen og dagen før denne, hvor de to små om morgenen havde været inde i ”spejlrummet”, som de kaldte det.

Tanja og Karsten havde fået en slags erstatnng for ”tabt køkkenadgang” fra en eller anden videnskabelig fond, og de havde vænnet sig til, at deres køkken nu befandt sig i mellemgangen mellem stue og badeværelse, hvor også trappen til førstesalen var. Vand måtte de tage fra håndvasken i badeværelset, og der vaskede de også op i hånden. Deres opvaskemaskine stod desværre i det stadig afspærrede køkken. Det eneste gode ved hovsa-løsningen var, at der også fra mellemgangen var en dør ud til terrassen, som gik udenfor i hele husets længde. Denne dør kunne de åbne, og køkkenosen kunne komme ud og frisk luft ind. Og alle, mennesker som dyr, kunne stadig gå direkte ud i haven.

Tanja og hendes familie havde langsomt vænnet sig til den nye tingenes tilstand. De glædede sig til, at det en dag ville være forbi. Den blå åbning eller hvad det nu var, ville forsvinde igen, og alt ville blive som før. De ville igen få adgang til deres opvaskemaskine. De havde tænkt på, om de skulle få installeret en i badeværelset, men indtil nu havde de tøvet. Den midlertidige køkkenindretning var jo netop … midlertidig.

Og en dag kom glædesbudskabet. Den samme videnskabsmand, som havde forklaret Tanja, hvad det hele drejede sig om, kunne nu glædestrålende meddele hende, at det blå noget endelig var forsvundet.

Hele familien kom i en glædesrus. Deres gamle køkken blev genindtaget. Tallerkener, gryder og det alt sammen blev båret tilbage på plads. Karsten startede med at lave mørbradbøffer med bløde løg. Det videnskabelige hold og nogle soldater pakkede deres grej sammen. Snart efter var de væk, og det var, som havde de og det blå aldrig været der.

Tanja havde spurgt ”sin” videnskabsmand, om de så havde fundet ud af, hvad det var. ”Næh,” havde han sagt, mens han smilende rystede på hovedet. Han kunne vist godt lide Tanja. ”Jeg tror ikke, at jeg overskrider mine beføjelser ved at fortælle, at vi har samlet mange oplysninger, fotos med mere, men noget egentligt svar har vi ikke. Vi har haft et par sonder derinde, men de har ikke givet noget udsving. Vi har faktisk også sendt et par dyr ind i det blå, og vi har også set deres billeder rundt omkring senere, men vi er ikke blevet klogere af det. Desværre kom de ikke selv ud igen.”

”Hvilke dyr?”

”Nåeh.” Manden tøvede lidt. ”Nogle skovspurve. En mosegris. Men det har ikke hjulpet os til at forstå det hele bedre. Vi har kigget efter blå spurve og mosegrise, og har såmænd også set nogle. Men det var også alt.”

”Mærkeligt,” sagde Tanja. ”Meget mærkeligt. Men tak fordi du fortæller mig det. Du kunne jo også bare have sagt, at det altsammen var tophemmeligt, og at du ikke måtte sige noget. Men det er jo vores hjem, der blev ramt af det.”

Mandens smilede venligt. ”Det er lige det, som jeg har tænkt. At det er jeres hjem. I er så at sige i brændpunktet. Og I har da krav på at vide, hvad der foregår. Men hvis du endelig vil vide det, så ER det faktisk top-tys-tys og så videre, så du skal ikke fortælle det videre. Kun til din mand.”

Og min mor, tænkte Tanja. Hun var der jo også, da det skete. Højt sagde hun: ”Jeg er meget taknemmelig for, hvad du har sagt. Tusind tak.”

”Ingen årsag. Her er mit kort. Ring til mig, hvis I observerer noget. Jeg vil gerne være jeres kontaktperson.”

Senere samme dag ringede Tanja til Sandra. Selvfølgelig var hendes mor ikke omfattet af tavshedsløftet, mente hun. Og i øvrigt var der jo heller ikke blevet fundet noget ekceptionelt og slet ikke nogen forklaring. Sandra lyttede interesseret. ”Spurve, sagde du? Og en mosegris? Mærkeligt.” Efter en lille pause sagde hun: ”Har I set ekstra mange spurve eller mosegrise løbe rundt i jeres have?”

”Næh. Men vi har heller ikke kigget efter dem. De er jo så små.”

”I skulle tage og kigge. Måske opdager I noget.”

”Jeg håber ikke, at vi opdager noget. Jeg vil have, at det hele skal forsvinde. Jeg vil ikke have hele haven fuld af blå spurve og mosegrise. Men kan du ikke snart komme over og besøge os igen?”

Et par dage senere holdt Sandras lille hvide Nissan igen foran datterens hus. Denne gang var det hele roligt. Ingen børnefødselsdag. Sandra havde tænkt meget over det hele. Hun havde bidt mærke i noget, som Tanja havde sagt, at den selvudnævnte kontaktperson havde fortalt tidligere. ”En berøringsflade til et andet univers.” Det havde han sagt. Hvis det var rigtigt, så var det så stort, så uforståeligt, at det var … ufatteligt. Hun havde engang læst noget om, at man mente, at der fandtes paralleluniverser. Ja, måske. Hun snakkede med Tanja og Karsten om det.

”Jeg vil tro på alt, når jeg ser det, ” sagde Karsten. ”Osse mig,” sagde Tanja. Det var sen eftermiddag, de tos arbejdsdag var forbi, og de sad nu alle tre ude i haven under det gamle blommetræ og nød septembersolens varme. De små sad med deres ipads og spillede inde i sofakrogen i stuen. Christina var på besøg hos en veninde. Coco nussede rundt i haven. Det var en meget fredelig stund.

Da så de det. Det blå glimt henne ved den uægte jasmin. Der kom Mitzi gående. Men ingen af dem kunne lyve over sig selv og sige, at de ikke havde set, hvad for en slags kat det var. For den rigtige Mitzi lå på Tanjas skød. Den kat, som kom ud fra under jasminen, skimrede blåt. Bag den kom endnu en. Og endnu en. Der kom i alt ni blå katte gående efter hinanden. Sammen med de sidste kom også nogle små lysebrune/blå pelsede dyr vimsende. Mosegrise. Et par fugle fløj forbi, men de kunne ikke se, hvad slags det var.

Coco så optoget, men tog sig ikke særligt af det.

Alle de blå dyr bevægede sig samtidigt i en bestemt retning. Hen imod kompostbunken bagest i haven. Og nu så de det alle: Derhenne lyste det også blåt. Dér befandt sig en ny-åbnet blå flade. Der var altså to blå flader i haven nu, en under jasminen og så en i kompostbunken.

Det var ikke til at fatte. Det var ikke til at holde ud. Skulle hele cirkusset med militæret og videnskabsholdet nu til at gentage sig?

De tre ved det lille havebord sad som forstenede. Da den næste skabning kom ud af det blå, kunne de til at begynde med slet ikke fatte det. Det var halvt en kat og halvt en lille fugl. Bagdelen af katten manglede, og i stedet stak der et par små fuglefødder lige ud i luften, og et par små vinger baskede. Tanja greb Karstens hånd med sin venstre og sin mors hånd med sin højre. Ingen af dem trak vejret, indtil naturen krævede sin ret

